KIRJALLINEN KYSYMYS E-2585/01 esittäjä(t): Juan Ojeda Sanz (PPE-DE) komissiolle. Euroopan unionin suora yhteydenpito kansalaisiin.



Virallinen lehti nro 115 E , 16/05/2002 s. 0126 - 0127



KIRJALLINEN KYSYMYS E-2585/01 esittäjä(t): Juan Ojeda Sanz (PPE-DE) komissiolle (25. syyskuuta 2001) Aihe: Euroopan unionin suora yhteydenpito kansalaisiin Syyskuun 4. päivänä 2001 Euroopan parlamentin täysistunnossa Strasbourgissa pitämässään puheessa komission puheenjohtaja Romano Prodi korosti Euroopan unionin ja kansalaisten välisen suoran yhteydenpidon merkitystä. Komissio pitää sitä yhtenä suurimmista huolenaiheista Euroopan tulevaisuuden kannalta. Prodi toi puheessaan korostetusti esiin EU:n ja kansalaisten välisen yhteydenpidon puutteen. Toisaalta myös Euroopan unionin oikeusasiamies on arvostellut komissiota siitä, että se ei ole kiinnostunut kansalaisista. Komission entisen puheenjohtajan Jacques Santerin ja pääministeri Tony Blairin aloitteesta vuonna 1998 Cardiffin huippukokouksen (Yhdistynyt kuningaskunta) yhteydessä perustettiin palvelu, jonka tarkoituksena on auttaa kansalaisia löytämään vastaukset Euroopan unioniin liittyvissä kysymyksissä. Tähän Europe Direct -nimiseen palveluun kuuluu lainopillinen neuvonta missä tahansa Euroopan unioniin liittyvässä asiassa. Kuten tiedetään, neuvontapalvelu ei ole ollut käytettävissä maaliskuusta 2001 lähtien. Kansalaiset luottavat siihen, että he saavat ratkaisun ongelmiinsa puhelimitse tai sähköpostitse. Puhelimen ja sähköpostin ruuhkautuminen kuitenkin estää joissakin tapauksissa halutun tiedon saamisen heti. Minkä arvion komissio tekee tästä aloitteesta ja paljonko sille myönnetään määrärahoja? Eikö komission pitäisi keskittää ponnistelunsa toiminnassa oleviin aloitteisiin? Millä perusteilla Europe Direct -palvelun hoitaminen on annettu Tech Team -yritykselle? Milloin komissio aikoo aloittaa uudelleen jäsenvaltioiden kaikille kansalaisille suunnatun lainopillisen neuvonnan? Mitä suuntaviivoja komissio noudattaa tämän tietopalvelun toteuttamisessa uusien maiden liittyessä yhteisöön? Romano Prodin komission puolesta antama vastaus (31. lokakuuta 2001) Komissio pyrkii varmistamaan, että kansalaiset saavat tarvitsemansa tiedot nopeasti ja vaivattomasti. Europe Direct -palvelun tarkoituksena on pitää yhteyttä kansalaisiin ja vastata heidän kysymyksiinsä. Kysymyksiä voi esittää millä tahansa Euroopan unionin yhdestätoista virallisesta kielestä. Palvelu on luonnollisesti tarkoitus ulottaa myös ehdokasmaihin heti, kun niistä tulee EU:n jäsenvaltioita. Europe Direct -palveluun pääsee Europa-sivustosta, joka on kaikkien EU:n toimielinten yhteinen Internet-palveluportti. Koska monet haluavat edelleen esittää kysymyksensä suullisesti omalla kielellään, Europe Directillä on lisäksi maksuton palvelunumero jokaisessa jäsenvaltiossa. Kysymykset ja vastaukset voidaan toimittaa myös sähköpostitse. Europe Direct -palvelu perustettiin kesäkuussa 1998. Tavoitteena oli kehittää siitä käyttäjäystävällinen suora linja, jonka välityksellä kansalaiset saavat unionia koskevaa tietoa ja neuvontaa. Europe Directiä olisi toki voitu kehittää komission sisäisenä palveluna, mutta komissio päätti antaa sen ulkopuolisen yrityksen hoidettavaksi. Järjestettiin julkisia hankintoja koskevien vaatimusten mukainen tarjouskilpailu, jonka perusteella työ annettiin France Telecom -konserniin kuuluvan Global One -yrityksen hoidettavaksi. Komissio laatii parhaillaan selvitystä varmistaakseen, että Europe Direct -palvelu toimii tarkoitetusti ja komissio saa rahoilleen vastinetta. Palvelu on kaksitasoinen: puhelinpalvelun virkailijat on koulutettu vastaamaan unionia koskeviin yleisluonteisiin kysymyksiin. Lisäselvityksiä edellyttävät kysymykset toimitetaan komissiossa työskentelevälle tukitiimille. Europe Directin tai sähköpostin välityksellä esitetyt kysymykset, jotka liittyvät käytännön ongelmiin, joita kansalaiset kohtaavat käyttäessään oikeuksiaan sisämarkkinoilla, ohjattiin aiemmin erilliseen vastauspalveluun. Komission tarkoituksena on käynnistää vastauspalvelu uudestaan vuoden 2002 alkupuolella. Siihen voivat ottaa yhteyttä unionin kansalaisten lisäksi myös kaikki muut, joilla on oikeuksia sisämarkkinoilla. Lisäksi kansalaisille tarjotaan yhteisön lainsäädäntöä koskevaa oikeudellista neuvontaa. Tätä Eurojus-palvelua hoidetaan hajautetusti jäsenvaltioissa sijaitsevista komission edustustoista. Eurojus-palvelusta on äskettäin laadittu perusteellinen laadun ja vaikuttavuuden arviointi, jonka perusteella palvelua on päätetty jatkaa. Palvelua pyritään ajantasaistamaan ja kohdentamaan entistä paremmin kansalaisten muuttuvien tarpeiden mukaiseksi. Luonnollisesti edellä selostettuja palveluja laajennetaan sitä mukaa kuin unioniin liittyy uusia jäsenvaltioita.